**Jerry Lee Lewis** (29. september 1935 Ferriday, Louisiana osariik – 28. oktoober 2022 Mississippi) oli USA laulja ja pianist. Tema hüüdnimi oli **The Killer**. 

Ameerika Ühendriikide Billboardi edetabeli esikümnesse on jõudnud 30 tema laulu. Jerry Lee Lewise elust on tehtud film "Great Balls of Fire – rokile elatud elu" (1989). Lewisiel on kokku tosin kuldplaati nii rokk- kui ka kantristiilis. Ta on võitnud neli Grammyt, sealhulgas Grammy elutööauhinna ja kaks Grammy Kuulsuste Halli auhinda.

Suure osa elust elas ta Mississippi osariigi põhjaosas rantšos, kus oli klaverikujuline bassein.

Lapsepõlv
---------

Jerry Lee Lewis sündis USA Louisiana osariigis Ferriday linnas talunike Elmo Lewise ja Mamie Ethel Lewise pojana. Klaverimängu hakkas ta õppima kaheksa-aastaselt ja enda sõnul sai ta selle selgeks vaid kahe nädalaga. Tema vanemad ostsid talle klaveri talule pandud hüpoteegiga. Lapsena oli ta üsna püsimatu ja vanemad panid ta kristlikku kooli, kust ta aga peagi välja visati, kuna mängis seal ükskord jumalale oodi *boogie-woogie* stiilis.

1950. aastad
------------

1952. aastal abiellus ta esimest korda. Juba enne, kui esimese abielu lahutamise protsess oli lõpule jõudnud, abiellus ta järgmise naisega. Teise abielu legitiimsus on kaheldav, sest esimene abielu lahutati alles 23 päeva pärast teisi pulmi. Aasta hiljem sündis neil uue naisega poeg Jerry Lee Lewis juunior ja 1956. aastal sündis teine poeg Ronnie Guy Lewis.

Jerry Lee Lewis, 1950ndad
Lauljakarjääri alustas Jerry Lee 1954. aastal Sam Phillipsi Sun Studios Memphise linnas Tennessee osariigis. Muusikastiilidest mängis ta klaveril peamiselt kantrit, *boogie-woogie*'t ja *rock'n'roll*'i. Jerry Lee on tuntud eelkõige oma erilise mängustiili poolest. *Live*-kontsertidel kasutas ta klahvide vajutamiseks jalgu, tagumikku, küünarnukke ja muid kehaosi; ta kolkis klaveri liikuvaid osi, vahel kiskus need küljest, samuti lõhkus mitmeid toolijalgu. Kõige selle juurde kuulusid närvilised klaverisoolod. 

1957. aasta märtsis andis Lewis välja enneolematu loo "Whole Lotta Shakin' Goin' On", millega algas ta tähelend. Samal aastal avaldas ta ka teise suure hiti "Great Balls of Fire".

1958. aastal said hittideks "Breathless" ja "High School Confidential" ning ta läks Suurbritannia turneele. Turnee tühistati pärast kolmandat kontserti suure skandaali tõttu, mis ümbritses tema hiljutist abiellumist oma 13-aastase sugulase Myra Gale Browniga. Tolleaegne ühiskond mõistis selle pikemalt mõtlemata hukka ja varem 100 000 dollarit kontserdi eest teenivast artistist sai päevapealt 100 dollarit õhtuga teeniv kõrtsipillimees. Vaatamata kõigele keeldus ta kategooriliselt naisest loobumisest. 1959. aastal sündis neil poeg Steve Allen Lewis, kes hukkus 1962. aastal.

1960. aastad
------------

1963. aastal sündis neil Myra Gale Browniga tütar Phoebe Allen Lewis. 

Ettearvamatu käitumisega Lewis ilmus mitu korda Elvis Presley ukse taha Gracelandis, laetud püstol taskus. Johnny Cash kommenteeris seda olukorda omamoodi: "Ta ei suhtunud Elvisesse halvasti. Ta lihtsalt suhtus."

Kolinud Suni plaadifirmast Smashi, andis ta esimesena välja loo "Pen and Paper", millega ta sai 1964. aastal USA kantriedetabelisse. 5. aprillil avaldas ta LP "Live", mis oli salvestatud Star-Clubis Hamburgis. "See ei ole album," vaimustus ajakiri Rolling Stone, "see on kuriteokoosseis: Jerry Lee Lewis lömastab oma rivaalid 13-loolise seeriaga, mis on kui üks pikk krambihoog." Plaadil on ka Elvis Presley "Hound Dog" ja Ray Charlesi "What'd I Say".

Jalad sai Jerry Lee alla 1960. aastate keskpaigas, kui alustas uut karjääri kantrilauljana. Edu kõrvalt hakkas Jerry Lee pruukima suurtes kogustes alkoholi ja uimasteid.

1970. aastad
------------

Jerry Lee Lewis 1973. aastal
1970. aastal lahutas ta Myrast. Samal aastal suri ka Jerry Lee ema Mamie. 

1973. aastal hukkus tema vanem poeg Jerry Lee Lewis juunior. 

1976. aastal vahistati ta Gracelandis purjutamise ja autoõnnetuse tõttu, kui ta oli laetud relvaga teel külla Elvis Presleyle.

1979. aastal suri isa ja samal aastal arestiti Lewise vara, et hüvitada 274 000 dollari suurune maksuvõlg.

1980. aastad
------------

1981. aastal sattus Jerry Lee perforatsiooniga haiglasse, kus ta oli kriitilises seisundis. 

1982. aastal suri uppumissurma Jerry Lee neljas abikaasa Jaren Elizabeth Gunn Pate. 1983. aastal suri tema viies abikaasa metadooni üledoosi. 

1984. aastal süüdistati teda maksudest kõrvalehoidmises.

Tema abielu Kerrie McCarveriga kestis 21 aastat (1984–2005).

Alkoholi ja uimastite tarvitamise tõttu viidi ta 1985. aastal raskes seisundis haiglasse ja ta pääses napilt eluga. 

1986. aastal sai Lewis Rock'n'rolli Kuulsuste Halli üheks esimeseks liikmeks.

1987. aastal sündis tal Kerrie McCarveriga poeg Jerry Lee Lewis III.

1988. aastal andis Lewis sisse enda pankrotiavalduse, milles teatas, et ta on võlgu rohkem kui 3 miljonit dollarit.

1990. aastad
------------

1993. aastal sündis tal uue elukaaslase Bonny Lee Backleyga tütar Jeri Lee Lewis. 

1996. aastal elas ta üle südamerabanduse. 

1998. aastal andis Lewis koos Chuck Berry ja Little Richardiga kontserte mööda Euroopat.

2000. aastad
------------

2003. aastal lahutas ta oma kuuendast abikaasast; lahutus jõustus 2005. aastal. 

12. veebruaril 2005 sai ta Recording Academylt elutööpreemia. 

Lewis on käinud turneedel paljudes maailma paigus. Tema 2006. aastal ilmunud albumit "Last Man Standing" on maailma kokku müüdud üle miljoni eksemplari. Sellele järgnes 2010. aastal "Mean Old Man", mis on Lewise karjääri üks suurema läbimüügiga album.

2007. aasta märtsis ilmus DVD "Last Man Standing Live", mis sisaldab kontserdikaadreid paljude külalisartistidega.

10. oktoobril 2007 sai Lewis Ameerika Rock'n'rolli Kuulsuste Hallilt muusikameistrite auhinna.

Jerry Lee Lewis 2006. aastal Inglismaal

2010. aastad
------------

9. märtsil 2012 abiellus ta seitsmendat korda, abikaasaks sai Judith Lewis. 

2017. aastal kaebas Lewis oma tütre Phoebe Allen Lewise ja abikaasa kohtusse, väites, et nad on talle võlgu.

Lewis oli endiselt aktiivne kontsertide andja, kuid teda 28. veebruaril 2019 tabanud insuldi tagajärjel pidi ta kontserttegevuse katkestama.

2020. aastad
------------

2020. aasta märtsis teatati, et Lewis salvestab pärast insulti esimest gospelkaverite albumit produtsent T-Bone Burnettiga.

27. oktoobril 2020 tähistati Lewise 85. sünnipäeva otseülekandega YouTube'is, Facebookis ja tema kodulehel.

2022. aasta kevadel salvestasid Jerry Lee Lewis ja ta nõbu Jimmy Swaggartiga gospelalbumi "The Boys From Ferryday".

28. oktoobril 2022 suri Lewis oma kodus Mississippi osariigis vanadusse. Lewis oli paar päeva enne oma surma abikaasale maininud, et ta on saatusega leppinud ega karda surma.

Diskograafia
------------

### Hittsinglid

* "Whole Lotta Shakin' Goin' On" (1957)
* "Great Balls of Fire" (1957)
* "You Win Again" (1957)
* "Breathless" (1958)
* "Down the Line" (1958)
* "High School Confidential" (1958)
* "Fools like Me" (1958)
* "Break-Up" (1958)
* "I'll Make It All Up To You" (1958)
* "Lovin' Up a Storm" (1959)
* "Let's Talk About Us" (1959)
* "Baby Baby Bye Bye" (1960)
* "What'd I Say" (1961)
* "Cold, Cold Heart" (1961)
* "Save the Last Dance for Me" (1961)
* "Sweet Little Sixteen" (1962)
* "How's My Ex Treating You?" (1962)
* "Good Golly Miss Molly" (1963)
* "I'm on Fire" (1964)
* "Hi Heel Sneakers" (1964)
* "Another Place, Another Time" (1968)
* "What's Made Milwaukee Famous (Has Made A Loser Out Of Me)" (1968)
* "She Still Comes Around (to Love What's Left of Me)" (1968)
* "To Make Love Sweeter for You" (1968)
* "Don't Let Me Cross Over" (koos Linda Gail Lewisega) (1969)
* "One Has My Name (The Other Has My Heart)" (1969)
* "Invitation to Your Party" (1969)
* "She Even Woke Me Up to Say Goodbye" (1969)
* "One Minute Past Eternity" (1969)
* "Roll Over Beethoven" (koos Linda Gail Lewisega) (1970)
* "Once More with Feeling" (1970)
* "I Can't Seem to Say Goodbye" (1970)
* "There Must Be More to Love Than This" (1970)
* "Waiting for a Train" (1970)
* "In Loving Memories" (1971)
* "Touching Home" (1971)
* "Love on Broadway" (1971)
* "When He Walks on You (Like You Have Walked on Me)"" (1971)
* "Me and Bobby McGee" (1971)
* "Would You Take Another Chance on Me" (1971)
* "Chantilly Lace" (1972)
* "Think About It Darlin'" (1972)
* "Lonely Weekends" (1972)
* "I'm Walkin'" (1972)
* "Whose Gonna Play This Old Piano?" (1972)
* "No More Hanging On" (1973)
* "Drinkin' Wine Spo-Dee-O-Dee" (1973)
* "No Headstone on My Grave" (1973)
* "Sometimes a Memory Ain't Enough" (1973)
* "I'm Left, You're Right, She's Gone" (1974)
* "Tell Tale Signs" (1974)
* "He Can't Fill My Shoes" (1974)
* "I Can Still Hear The Music in the Restroom" (1975)
* "Boogie Woogie Country Man" (1975)
* "Let's Put It Back Together Again" (1976)
* "The Closest Thing to You" (1976)
* "Middle Age Crazy" (1977)
* "Come On In" (1978)
* "I'll Find Ii Where I Can" (1978)
* "Rockin' My Life Away" (1979)
* "I Wish I Was Eighteen Again" (1979)
* "Who Will the Next Fool Be?" (1979)
* "When Two Worlds Collide" (1980)
* "Honky Tonk Stuff" (1980)
* "Somewhere Over the Rainbow" (1980)
* "Thirty Nine and Holding" (1981)
* "I'm So Lonesome I Could Cry" (1982)
* "I'd Do It All Again" (1982)
* "My Fingers Do The Talking'" (1982)
* "Come As You Were" (1983)
* "Why You Been Gone So Long?" (1983)
* "Sixteen Candles" (1986)

Viited
------

1. ↑  "Jerry Lee Lewis". Recording Academy Grammy Awards. November 23, 2020.
2. 1 2  "Jerry Lee Lewis Recording New Album of Gospel Covers After Stroke Left Him Fearful He'd Never Play Music Again". Music.mxdwn.com. March 1, 2020. Retrieved November 11, 2020.
3. 1 2  Brandon Griggs (28. oktoober 2022). "Jerry Lee Lewis, rock 'n' roll pioneer who sang 'Great Balls of Fire,' dies at 87". *CNN*. Vaadatud 28.10.2022.
4. 1 2  "Jerry Lee Lewis 85th Birthday Stream To Feature Elton John, Willie Nelson, More". Liveforlivemusaic.com. October 15, 2020. Retrieved November 11, 2020.
5. ↑  Sheridan, Peter (April 2, 2012). "Rock 'n' roll king of controversy". Express.co.uk.
6. ↑  "Jerry Lee Lewis Files Bankruptcy Petition". Apnews.com. November 9, 1988.
7. ↑  "RHOF Archived Reviews". www.rockabillyhall.com. Retrieved March 22, 2021
8. ↑   Amy, Jeff (May 3, 2019). "Judge dismisses most of the suit between Jerry Lee Lewis, family". Apnews.com.
9. ↑   "Concerts: Upcoming Events". JerryLeeLewis.com. Retrieved June 8, 2018.
10.